Obama se Mandela-twiet nou gewildsteObama se inskrywing op Twitter (Foto: Twitter) ŉ Twiet van die voormalige Amerikaanse president Barack Obama waarin hy rassisme veroordeel deur middel van ŉ aanhaling van oudpres. Nelson Mandela, is nou die mees gewilde twiet op dié sosialemediaplatform. Obama het hom op 13 Augustus tot Twitter gewend om hom uit te spreek teen die geweld wat tydens die Charlottesville-betoging uitgebreek het. “Niemand word gebore om ŉ ander persoon te haat as gevolg van die kleur van hul vel, sy agtergrond of sy geloof nie,” lui sy inskrywing. Meer as drie miljoen mense het dié inskrywing ge-“like” en sowat 1, 2 miljoen ander het dit hertwiet. Dié woorde is eerste deur Nelson Mandela gesê in sy outobiografie Long Walk to Freedom. Betogers, lede van republikeinse party, het die afgelope naweek opgeruk na Charlottesville om te betoog teen die verwydering van ŉ standbeeld van genl. Robert E. Lee – ŉ Amerikaanse bevelvoerder wat Noord Virginia se weermag in die Amerikaanse burgeroorlog in 1862 gelei het. Dié groep betogers het hulle vasgeloop teen ŉ ander groep betogers wat teen dié einste groep betoog het. Die betogers is geteiken deur ŉ man wat met sy motor in die groepe ingery het. Die burgerregte-aktivis Heather Heyer is in die voorval oorlede en talle ander is beseer. Ses uit tien van die gewildste twiets nóg op Twitter is dié van Obama. Die tweede gewildste twiet is die Amerikaanse sangeres Ariana Grande se inskrywing nadat talle dood en beseer is tydens haar konsert in Manchester vroeër vanjaar. Haar eenvoudige inskrywing het gelui: “Gebroke. Uit die diepte van my hart, ek is so jammer. Ek het nie woorde nie.”